ข้อบัญญัติองค์การบริหารส่วนตำบลโนนหอม เรื่อง การลดหย่อนภาษีบำรุงท้องที่ พ.ศ. 2556
ข้อบัญญัติองค์การบริหารส่วนตำบลโนนหอม
ข้อบัญญัติองค์การบริหารส่วนตำบลโนนหอม
เรื่อง
การลดหย่อนภาษีบำรุงท้องที่
พ.ศ. ๒๕๕๖
 

โดยที่เป็นการสมควรตราข้อบัญญัติองค์การบริหารส่วนตำบลโนนหอม
ว่าด้วยการลดหย่อนภาษีบำรุงท้องที่ บังคับใช้ในเขตองค์การบริหารส่วนตำบลโนนหอม
อำเภอเมืองสกลนคร จังหวัดสกลนคร

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้ โดยอาศัยอำนาจตามบทบัญญัติแห่งกฎหมาย
องค์การบริหารส่วนตำบลโนนหอม โดยความเห็นชอบของสภาองค์การบริหารส่วนตำบลโนนหอม
และนายอำเภอเมืองสกลนคร จึงตราข้อบัญญัติขึ้นไว้ ดังต่อไปนี้

ข้อ ๑ ข้อบัญญัตินี้เรียกว่า ข้อบัญญัติองค์การบริหารส่วนตำบลโนนหอม เรื่อง การลดหย่อนภาษีบำรุงท้องที่
พ.ศ. ๒๕๕๖

ข้อ ๒[๑] ข้อบัญญัตินี้ให้ใช้บังคับในเขตองค์การบริหารส่วนตำบลโนนหอมตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกข้อบังคับตำบล เรื่อง
กำหนดค่าลดหย่อนภาษีบำรุงท้องที่ พ.ศ. ๒๕๔๔
บรรดาข้อบัญญัติ ประกาศ ระเบียบ หรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า พื้นดิน
และให้หมายความรวมถึงพื้นที่ที่เป็นภูเขา หรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือ นิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๕ บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตองค์การบริหารส่วนตำบลโนนหอม
และใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตน
หรือประกอบกสิกรรมของตนในเขตองค์การบริหารส่วนตำบลโนนหอม
ให้ลดหย่อนไม่ต้องเสียภาษีบำรุงท้องที่ จำนวน ๕ ไร่
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๖ ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น

ข้อ ๗ บุคคลธรรมดาซึ่งเป็นเจ้าของที่ดินหลายแปลงอยู่ในจังหวัดสกลนคร
และมีที่ดินแปลงหนึ่งแปลงใดอยู่ในเขตองค์การบริหารส่วนตำบลโนนหอม
กรณีได้รับการลดหย่อนภาษีบำรุงท้องที่จากองค์กรปกครองส่วนท้องถิ่นอื่นครบจำนวนตามเนื้อที่ในข้อ
๕ แล้ว
ห้ามมิให้ลดหย่อนสำหรับที่ดินที่อยู่ในเขตองค์การบริหารส่วนตำบลโนนหอมนั้นอีก

ข้อ ๘ ให้นายกองค์การบริหารส่วนตำบลโนนหอมเป็นผู้รักษาการตามข้อบัญญัตินี้
และให้มีอำนาจออกระเบียบ
ประกาศหรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๒๗ ธันวาคม พ.ศ. ๒๕๕๖
บุญเถิง
เภาโพธิ์
นายกองค์การบริหารส่วนตำบลโนนหอม
[เอกสารแนบท้าย]

๑. บัญชีอัตราภาษีบำรุงท้องที่
ท้ายข้อบัญญัติองค์การบริหารส่วนตำบลโนนหอม เรื่อง การลดหย่อนภาษีบำรุงท้องที่
พ.ศ. ๒๕๕๖

(ดูข้อมูลจากภาพกฎหมาย)







ปริยานุช/ผู้จัดทำ
๓ เมษายน ๒๕๕๗

จุฑามาศ/ผู้ตรวจ
๑๐ เมษายน ๒๕๕๗




















[๑] ราชกิจจานุเบกษา
เล่ม ๑๓๑/ตอนพิเศษ ๕๖ ง/หน้า ๘/๓๑ มีนาคม ๒๕๕๗